**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PATALPŲ LIEPOJOS G. 10A-6, KLAIPĖDOJE, SKYRIMO SEIMO NARIUI NAGLIUI PUTEIKIUI“**

**PROJEKTO**

1. **Sprendimo projekto esmė, tikslai ir uždaviniai.**

Šiuo sprendimu Klaipėdos miesto savivaldybės taryba leidžia Klaipėdos miesto savivaldybės administracijai suteikti 28,25 kv. metro bendrojo ploto negyvenamąsias patalpas Liepojos g. 10A-6, Klaipėdoje Lietuvos Respublikos Seimo nariui Nagliui Puteikiui, išrinktam Klaipėdos miesto vienmandatėje Danės rinkiminėje apygardoje, 2016-2020 metų kadencijos Seimo nario įgaliojimų laikui bei jas išlaikyti.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės taryba 2014 m. kovo 27 d. sprendimu Nr. T2-70 leido Klaipėdos miesto savivaldybės administracijai skirti Lietuvos Respublikos Seimo nariui Nagliui Puteikiui 2012–2016 metų kadencijos Seimo nario įgaliojimų laikui savivaldybei nuosavybės teise priklausančias 28,25 kv. metro bendrojo ploto negyvenamąsias patalpas Liepojos g. 10A-6, Klaipėdoje.

Seimo narys Naglis Puteikis išrinktas 2016-2020 metų kadencijos Seimo nariu Klaipėdos miesto vienmandatėje Danės rinkiminėje apygardoje. Seimo narys pateikė prašymą skirti patalpas Liepojos g. 10A-6 naujos 2016-2020 metų kadencijos Seimo nario įgaliojimų laikui.

Pagal Lietuvos Respublikos Seimo statuto 13 straipsnio 2 dalį „Savivaldybės privalo vienmandatėse rinkimų apygardose išrinktiems Seimo nariams skirti ir išlaikyti nuolatines patalpas rinkėjams priimti“.

**3. Kokių rezultatų laukiama.**

Įgyvendinant Lietuvos Respublikos Seimo statuto reikalavimus Seimo nariui Nagliui Puteikiui suteikiamos patalpos rinkėjams priimti.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Savivaldybės administracija turės apmokėti už Seimo nariui skirtų patalpų šildymą, suvartotą elektros energiją, vandenį, kitas komunalines paslaugas pagal pateiktas sąskaitas-faktūras. Pagal preliminarius skaičiavimus ne šildymo sezono metu planuojamas patalpų išlaikymas – 20,00 Eur per mėnesį, šildymo sezono metu 42,00 Eur per mėnesį.

**6. Lėšų poreikis sprendimo įgyvendinimui.**

Pagal preliminarius paskaičiavimus planuojamas lėšų poreikis patalpų išlaikymui metams – 372,00 Eur, iš savivaldybės biudžeto lėšų.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma. Teigiamos pasekmės – Lietuvos Respublikos Seimo nariui Nagliui Puteikiui suteikiamos patalpos rinkėjams priimti.

PRIDEDAMA:

1. Patalpų Liepojos 10A-6, Klaipėdoje planų kopijos, 2 lapai.
2. Seimo nario Naglio Puteikio prašymas, 1 lapas.

Turto skyriaus vedėjas Edvardas Simokaitis